Meer as 8 uit 10 kan nié sorgvry aftree | Netwerk24
Deur Hanlie Stadler 11 Junie 2019 11:53
Meer as agt uit elke tien werkende Suid-Afrikaners sal hul rieme dunner moet sny wanneer hulle eendag die tuig neerlê.
Vir baie mense is daar min goud in hul goue jare. Foto: Pixabay
Sanlam se jaarlikse Benchmark-verslag oor aftreebeplanning wys dat net sowat 20% van onafhanklike konsultante oor werknemersvoordele reken dat die lede van aftreefondse hul lewenspeil ná aftrede gemaklik sal kan volhou.
Die Benchmark as geheel raam dat 19% van mense in alleenstaande pensioenfondse dit sal kan doen en 14% van mense in sambreelfondse. Dit totaal vir alle fondse is 18,92% - die laagste in vyf jaar.
Die syfers is “uiters kommerwekkend”, sê David Gluckman, hoof van spesiale projekte by Sanlam Werknemervoordele.
Gluckman het met die uitreiking van vanjaar se Benchmark-verslag in ’n voorlegging getiteld “Making Retirement Great Again” gesê pensioenfondse moet dringend die trant van gesprekke oor aftrede verander en op uitkomste fokus. Op die oomblik is daar ’n “fiksasie” op koste.
“Koste was nog altyd sentraal tot die aftreedebat, maar toe ons 100 onafhanklike konsultante oor werknemersvoordele gevra het wat hul belangrikste wens is, was die algemeenste reaksie dat hul eie kliënte moet ophou om op koste teenoor waarde te fikseer ...
“Daar moet meer gefokus word op wat konsultante, administrateurs en verskaffers doen om proaktief lede se uitkomste te verbeter.”
Gluckman sê ’n verskeidenheid dinge moet aangepak word, waaronder beter advies aan en opvoeding van fondslede sodat hulle beter besluite kan neem; beter beleggingsbesluite deur administrateurs, asook beter regulering. Uiteindelik gaan dit ’n gesamentlike poging deur alle rolspelers – onder wie ook die lede self – verg om aftrede te verbeter, oftewel “to make retirement great again”.
Meer oor: Sanlam | David Gluckman | Aftrede | Pensioenfondse | Benchmark | Aftreebeplanning